**Felvidéki misszió**

**Beszámoló a 2019. évről**

**„Papságotok tisztét adtam nektek ajándékul” 4 Móz 18,7b**

*Minden lelkészi szolgálatra igaz a fenti mondat: ajándék az, ha valaki lelkészként állhat Isten szolgálatában. Az elmúlt évben is megtapasztalhattam, hogy a felvidéki lelkészi szolgálatra ez sokszorosan is igaz, mert újra meg újra átélheti az ember az evangélium előtt megnyíló szívek csodáját, és az anyanyelven hallott Igéért hálás emberek nagy szeretetét.*

Isten kegyelméből az előző évhez hasonlóan folytak a szolgálatok.

**HOSSZÚSZÓ**: Anyagyülekezet**.** A faluban csak az evangélikusoknak van temploma, minden héten tartunk istentiszteletet. Ezt Solarik Vilmos végezte többnyire, de egyre gyakrabban kért helyettesítést. Emellett megegyezés szerint a hónap 1. vasárnapján én tartottam családi istentiszteletet. Ez mindig úrvacsorai alkalom volt és a tavalyi években konfirmált 3-3 fiatal, meg az idén készülő szintén 3 fiatal szolgált a liturgiával, igeolvasással. Erre a szülők közül is többen eljöttek.

**Óvodás hittan**t a szlovák nyelvű óvodában az év első felében tudtam tartani. Szeptembertől a legtöbben iskolába mentek, csak néhány nagyon kicsi gyerek maradt, ezért velük nem kezdtük el.

**Iskolai hittan:** a szlovák és a magyar osztályba járó 1-4. osztályos gyerekeknek az iskolában tartottam. Szeptemberben a felsőbb osztályba került, Pelsőcre járó gyerekeknek pedig külön a parókián, mert a nagy korkülönbség miatt nem lehetett összevonni őket.

**konfirmációi oktatás**: 3 fiatal készül jelenleg konfirmációra Hosszúszón, ők szeptemberben kezdték el a 2. évet.

**bibliaóra** : a második félévben a hosszúszóiak mellett (a felvidéki missziói nap hatására!) bekapcsolódott két ardói asszonytestvérünk is…

**KECSŐ:** Hosszúszó filiája. a faluban evangélikus és katolikus templom van. Vasárnapi istentiszteletet két hetente tartunk,egyiket Solarik Vilmos, a másikat én. Mivel ott is van 3 konfirmandus, ők is bekapcsolódtak liturgiával a szolgálatba.

Hitoktatás: Az iskola fölött évek óta a megszűnés veszélye lebeg, de magyarországi támogatással még működik. Az előző tanévben még külön volt, de szeptembertől a kis létszám miatt összevontam az óvodás és iskolás gyerekek hitoktatását egy csoportba. Mivel nem volt angol tanár sem és a gyerekeket át kellett volna a szomszéd faluba hordani, elvállaltam az angol tanítást is heti két órában.

**ARDÓ:** Hosszúszó filiája, egyetlen temploma evangélikus. Kéthetente van istentisztelet, havonta egyet rendszerint én tartottam.

**KUNTAPOLCA:** Eredetileg anyagyülekezet volt, régóta Hosszúszóról járt ki lelkész havonta egyszer. Egyetlen temploma evangélikus. Jelenleg havi két istentiszteletet tartunk, az egyiket én tartottam.

**Istentiszteletek:** Az említett helyeken kívül Tornalján, Sajógömörben, Lekenyén, Gömörpanyitban, Lőkösházán tartottam istentiszteleteket, ahol éppen szükség volt rá. Általában három istentiszteleten szolgáltam egy-egy vasárnap. Időnként helyettesítettem Rozsnyón, Kőrösben ill. a református lelkészt Berzétén vagy Kőrösben.

**Temetési** szolgálatot az elmúlt években összesen 16 faluban végeztem, ahol éppen szükség volt rá.

**PELSŐC**: Kuntapolca filiája, elméletileg mindhárom történelmi felekezet jelen van. Solarik Vilmos tartott szlovák nyelvű istentiszteletet az egy szlovák és két-három magyar résztvevőnek. Ez egyszer csak abbamaradt, nem is tudtunk róla, hogy már több mint fél éven nincs evangélikus istentisztelet. Egy temetés kapcsán Lóczy Tibor gondolata volt, hogy kellene ott egy missziói alkalmat tartani. A misszió kibérelt egy helyiséget az önkormányzattól és elkezdődtek a „zenés keresztyén est” címen meghirdetett alkalmak, 15-20 református és evangélikus résztvevővel. A hosszúszóiak is szívesen járnak, de van néhány pelsőci evangélikus is, aki bekapcsolódott. Jelenleg ökumenikus bibliaóra formájára hasonlít leginkább, amit azóta is havonta egyszer tartunk, felváltva visszük az igét a református lelkésszel. Néhány asszony vendéglátást is készít és a beszélgetés, találkozás jó alkalma lett ez az este minden hónapban.

**ROZSNYÓ:** Az istentiszteleteket a helyi lelkész végzi, mi alkalmanként besegítünk helyettesítéssel

A református magyar iskolában az előző tanévben 3 ebben az új tanévben 4 csoport evangélikus hittant tartottam. Az egyetlen 7. osztályos leányt konfirmációra készítem fel. Emellett a magyar óvodában foglalkoztam két csoportban a gyerekekkel, az új tanévben már csak alkalmanként.

Az elmúlt nyáron két táborban szolgáltam. Százdon az egyhetes, falu által szervezett tábor hittan foglalkozásait vezettem. Hosszúszón 3 napos tábort tartottunk, amint szinte a falu összes gyermeke részt vett**.**

Dechertné Ferenczy Erzsébet

Hosszúszó, 2020. február 3.